b'\n_START_ARTICLE_\nKolumbianmammutti\n_START_SECTION_\nTaksonomia\n_START_PARAGRAPH_\nKolumbianmammutin kuvasi tieteellisesti ensin vuonna 1857 skotlantilainen Hugh Falconer, joka antoi lajille nimen Elephas columbi Kristoffer Kolumbuksen mukaan. Charles Lyell toi el\xc3\xa4imen Falconerin huomioon vuonna 1846, kun h\xc3\xa4n l\xc3\xa4hetti t\xc3\xa4lle poskihampaan paloja, jotka olivat l\xc3\xb6ytyneet vuonna 1838 Brunswick Altamaha Canalin kaivauksissa Yhdysvaltain Georgiassa. Tuohon aikaan Pohjois-Amerikasta l\xc3\xb6ytyneiden, samanlaisten fossiilien katsottiin kuuluvan villamammutille. Falconer havaitsi fossiilin\xc3\xa4ytteidens\xc3\xa4 olevan erilaisia ja vahvisti johtop\xc3\xa4\xc3\xa4t\xc3\xb6ksens\xc3\xa4 tutkimalla niiden sis\xc3\xa4ist\xc3\xa4 rakennetta ja er\xc3\xa4it\xc3\xa4 muita Meksikosta l\xc3\xb6ytyneit\xc3\xa4 poskihampaita._NEWLINE_Sukupuuttoon kuolleiden norsujen taksonomiasta tuli 1900\xe2\x80\x93luvun alussa yh\xc3\xa4 monimutkaisempaa. Taksonomista tilannetta yksinkertaistettiin monien eri tutkijoiden toimesta 1970\xe2\x80\x93luvulta l\xc3\xa4htien: kaikki mammuttilajit luokiteltiin kuuluvaksi sukuun Mammuthus, ja monet esitetyt erot lajien v\xc3\xa4lill\xc3\xa4 tulkittiin sen sijaan lajin sis\xc3\xa4iseksi variaatioksi. Vuonna 2003 paleontologi Larry Agenbroad tiivisti yhteen nykyiset n\xc3\xa4kemykset kolumbianmammutin taksonomiasta ja tuli lopputulokseen, ett\xc3\xa4 useat lajit oli julistettu nuoremmiksi synonyymeiksi, ja M. columbi ja M. exilis olivat ainoita Amerikan mantereen endeemisi\xc3\xa4 mammuttilajeja (sill\xc3\xa4 muut lajit eliv\xc3\xa4t sek\xc3\xa4 siell\xc3\xa4 ett\xc3\xa4 Euraasiassa). Ajatus siit\xc3\xa4, ett\xc3\xa4 M. imperator ja M. jeffersoni olivat joko primitiivisempi\xc3\xa4 tai kehittyneempi\xc3\xa4 muotoja kolumbianmammutin evoluutiossa, tuli l\xc3\xa4hinn\xc3\xa4 hyl\xc3\xa4tyksi, ja niit\xc3\xa4 pidettiin synonyymein\xc3\xa4._NEWLINE_Kolumbianmammutti kehittyi aromammutista, joka saapui Aasiasta Pohjois-Amerikkaan noin 1,5 miljoonaa vuotta sitten.\n_START_SECTION_\nLajikuvaus\n_START_PARAGRAPH_\nKolumbianmammutti kasvoi s\xc3\xa4k\xc3\xa4korkeudeltaan 4-metriseksi ja ylsi painoon 8\xe2\x80\x9310 tonnia. Se oli jokseenkin samankokoinen kuin varhaisemmat mammuttilajit M.meridionalis ja M. trogontherii ja kookkaampi kuin villamammutti ja nykyinen afrikannorsu. Urokset olivat yleens\xc3\xa4 ottaen kookkaampia ja vankempia. Muiden mammuttien tapaan kolumbianmammutilla oli py\xc3\xb6r\xc3\xa4 p\xc3\xa4\xc3\xa4laki ja alasviett\xc3\xa4v\xc3\xa4 selk\xc3\xa4, jossa oli yksi korkea kyttyr\xc3\xa4 hartioiden kohdalla. T\xc3\xa4m\xc3\xa4 muoto johtui selk\xc3\xa4nikamien okahaarakkeiden pituuden lyhenemisest\xc3\xa4 takaosaa kohti. Nuorilla kolumbianmammuteilla taas oli kupera selk\xc3\xa4 kuten aasiannorsulla._NEWLINE_Koska yht\xc3\xa4\xc3\xa4n kolumbianmammutin pehmytkudosta ei ole l\xc3\xb6ydetty, sen ulkon\xc3\xa4\xc3\xb6st\xc3\xa4 tiedet\xc3\xa4\xc3\xa4n paljon v\xc3\xa4hemm\xc3\xa4n kuin villamammutin. Kolumbianmammutin h\xc3\xa4nt\xc3\xa4 oli pituudeltaan nykynorsun ja villamammutin h\xc3\xa4nn\xc3\xa4n v\xc3\xa4lilt\xc3\xa4. Kolumbianmammutti eli l\xc3\xa4mpim\xc3\xa4mm\xc3\xa4ss\xc3\xa4 elinymp\xc3\xa4rist\xc3\xb6ss\xc3\xa4 kuin villamammutti ja silt\xc3\xa4 puuttui todenn\xc3\xa4k\xc3\xb6isesti monia adaptaatioita, joita villamamutilla oli. Karvoja, joiden ajatellaan olevan kolumbianmammutista per\xc3\xa4isin, on l\xc3\xb6ydetty Utahista Bechanin luolasta, josta on l\xc3\xb6ydetty my\xc3\xb6s mammutin lantaa. Jotkin n\xc3\xa4ist\xc3\xa4 karvoista ovat karheita ja identtisi\xc3\xa4 villamammuteille tiedetyksi kuuluvien karvojen kanssa; koska t\xc3\xa4m\xc3\xa4 paikka on kuitenkin niin kaukana etel\xc3\xa4ss\xc3\xa4, on ep\xc3\xa4todenn\xc3\xa4k\xc3\xb6ist\xc3\xa4, ett\xc3\xa4 ne ovat villamammutin karvaa. Turkin levitt\xc3\xa4ytyneisyytt\xc3\xa4 ja tiheytt\xc3\xa4 el\xc3\xa4v\xc3\xa4ss\xc3\xa4 el\xc3\xa4imess\xc3\xa4 ei tunneta mutta se oli todenn\xc3\xa4k\xc3\xb6isesti harvempaa verrattuna villamammutin turkkiin l\xc3\xa4mpim\xc3\xa4mm\xc3\xa4n elinymp\xc3\xa4rist\xc3\xb6n takia.\n_START_SECTION_\nHampaat\n_START_PARAGRAPH_\nKolumbianmammuteilla oli hyvin pitk\xc3\xa4t sy\xc3\xb6ksyhampaat, jotka olivat k\xc3\xa4yrempi\xc3\xa4 kuin nykynorsujen sy\xc3\xb6ksyhampaat. Suurin tunnettu mammutin sy\xc3\xb6ksyhammas on 4,9 metri\xc3\xa4, joka kuului kolumbianmammutille, lajin muiden sy\xc3\xb6ksyhampaiden pituuden vaihdellessa 3,5 metrist\xc3\xa4 4,121 metriin. Kolumbianmammutin sy\xc3\xb6ksyhampaat eiv\xc3\xa4t olleet tavallisesti paljoa suurempia kuin villamammutin, jonka sy\xc3\xb6ksyhampaat ylsiv\xc3\xa4t noin 4,2 pituisiksi. Naaraiden sy\xc3\xb6ksyhampaat olivat paljon pienempi\xc3\xa4 ja ohuempia. Sy\xc3\xb6ksyhampaat olivat yleens\xc3\xa4 ep\xc3\xa4symmetrisi\xc3\xa4 ja niiss\xc3\xa4 oli huomattavaa vaihtelua; jotkin sy\xc3\xb6ksyhampaat kaartuivat alasp\xc3\xa4in sen sijaan, ett\xc3\xa4 olisivat kaartuneet itsest\xc3\xa4 poisp\xc3\xa4in, tai olivat katkeamisen takia lyhyempi\xc3\xa4. Kolumbianmammutin sy\xc3\xb6ksyhampaat olivat yleens\xc3\xa4 v\xc3\xa4hemm\xc3\xa4n k\xc3\xa4yristyneit\xc3\xa4 kuin villamammutin_NEWLINE_Kolumbianmammuteilla oli nelj\xc3\xa4 poskihammasta k\xc3\xa4ytett\xc3\xa4viss\xc3\xa4\xc3\xa4n samanaikaisesti, kaksi yl\xc3\xa4leuassa, ja kaksi alaleuassa. Noin 23 cm poskihampaan kruunusta oli leuan sis\xc3\xa4ll\xc3\xa4 ja 2,5 cm yl\xc3\xa4puolella. Kruunu ty\xc3\xb6ntyi eteenp\xc3\xa4in ja yl\xc3\xb6s sen kuluessa. Hampailla oli erilliset hammaskiilteiset harjanteet, joita peittiv\xc3\xa4t purupintaa kohti suuntautuneet \xe2\x80\x9dprismat\xe2\x80\x9d. Hampaat olivat kulumista kest\xc3\xa4vi\xc3\xa4 ja niit\xc3\xa4 pitiv\xc3\xa4t yhdess\xc3\xa4 kiinni hammassementti ja dentiini. Mammutin poskihampaat vaihtuivat viidesti el\xc3\xa4imen elinaikana. Ensimm\xc3\xa4iset poskihampaat olivat noin ihmisen poskihampaiden kokoisia, 1,3 cm; kolmannet olivat 15 cm pitki\xc3\xa4, ja kuudennet olivat noin 30 cm pitki\xc3\xa4 ja painoivat 1,8 kg. Hammasharjanteen kasvaminen 18 cm kesti noin 10,6 vuotta\n_START_SECTION_\nPaleobiologia\n_START_PARAGRAPH_\nNykynorsujen k\xc3\xa4rs\xc3\xa4n tapaan kolumbianmammutin k\xc3\xa4rs\xc3\xa4 oli herkk\xc3\xa4 ja lihaksikas monia k\xc3\xa4ytt\xc3\xb6tarkoituksia omaava raajankaltainen elin. Sen avulla el\xc3\xa4in siirteli ja k\xc3\xa4sitteli kappaleita, ja sit\xc3\xa4 k\xc3\xa4ytettiin sosiaaliseen kanssak\xc3\xa4ymiseen. Vaikka terveet aikuiset mammutit pystyiv\xc3\xa4tkin puolustautumaan sy\xc3\xb6ksyhampaidensa, k\xc3\xa4rs\xc3\xa4ns\xc3\xa4 ja kokonsa avulla pedoilta, nuoremmat yksil\xc3\xb6t ja huonokuntoisemmat aikuiset mammutit olivat alttiina joutua saaliiksi laumassa saalistaville el\xc3\xa4imille, kuten susille ja kissapedoille. Homotherium \xe2\x80\x93suvun kissapetojen yhteentuomia nuorien kolumbianmammuttien luita on l\xc3\xb6ydetty Teksasista Friesenhahnin luolasta. Sy\xc3\xb6ksyhampaita on voitu k\xc3\xa4ytt\xc3\xa4\xc3\xa4 lajin sis\xc3\xa4isess\xc3\xa4 kamppailussa reviireist\xc3\xa4 ja parittelukumppaneista sek\xc3\xa4 naaraiden houkuttelemiseen ja kilpailijoiden uhkailemiseen. Kaksi kolumbianmammuttia, jotka kuolivat Nebraskassa sy\xc3\xb6ksyhampaistaan toinen toisiinsa kiinnij\xc3\xa4\xc3\xa4nein\xc3\xa4, antavat taisteluk\xc3\xa4ytt\xc3\xa4ytymisest\xc3\xa4 todisteita._NEWLINE_Sonoma Coast State Parkissa sijaitsevan Goat Rock Beachin sertist\xc3\xa4 koostuvissa kiviss\xc3\xa4 (lempinimelt\xc3\xa4\xc3\xa4n "mammuttikivet") on n\xc3\xa4ht\xc3\xa4viss\xc3\xa4 todisteita siit\xc3\xa4, ett\xc3\xa4 kolumbianmammutit ja mastodontit ovat hanganneet itse\xc3\xa4\xc3\xa4n niihin. Kivill\xc3\xa4 on 3\xe2\x80\x934 metri\xc3\xa4 maan yl\xc3\xa4puolella hioutuneet alueet, p\xc3\xa4\xc3\xa4asiassa l\xc3\xa4hell\xc3\xa4 reunoja, ja ne ovat samanlaisia kuin Afrikasta l\xc3\xb6ytyv\xc3\xa4t hankauskivet, joita norsut ja muut kasvinsy\xc3\xb6j\xc3\xa4t k\xc3\xa4ytt\xc3\xa4v\xc3\xa4t p\xc3\xa4\xc3\xa4st\xc3\xa4kseen eroon mudasta ja parasiiteista. Samanlaisia kivi\xc3\xa4 on olemassa Hueco Tanksissa Texasissa ja Cornudas Vuorella New Mexicossa _NEWLINE_Yhteen paikkaan kasaantuneita nykynorsujen j\xc3\xa4\xc3\xa4nteit\xc3\xa4 on kutsuttu \xe2\x80\x9dnorsujen hautausmaaksi\xe2\x80\x9d, koska n\xc3\xa4iden virheellisesti ajateltiin olevan paikkoja, jonne vanhat norsut meniv\xc3\xa4t kuolemaan. Samanlaisia kolumbianmammuttien luiden kasautumisia on havaittu; n\xc3\xa4iden ajatellaan olevan tulosta kolumbianmammuttien kuolemisesta jokien l\xc3\xa4heisyydess\xc3\xa4 tai joissa vuosituhansien ajan ja siit\xc3\xa4, ett\xc3\xa4 vesi on kuljettanut luut samaan paikkaan (kuten esimerkiksi Aucilla-joki Floridassa) tai siit\xc3\xa4, ett\xc3\xa4 el\xc3\xa4imet ovat kuolleet j\xc3\xa4\xc3\xa4ty\xc3\xa4\xc3\xa4n jumiin mutaan. Joidenkin luukasaumien ajatellaan olevan j\xc3\xa4\xc3\xa4nteit\xc3\xa4 samaan aikaan kuolleista laumoista, mahdollisesti tulvan seurauksena._NEWLINE_Nykynorsujen tapaan kolubianmammutit olivat todenn\xc3\xa4k\xc3\xb6isesti sosiaalisia ja eliv\xc3\xa4t matriarkaalisissa perheryhmiss\xc3\xa4; suurin osa el\xc3\xa4inten sosiaalisesta kanssak\xc3\xa4ymisest\xc3\xa4 oli samanlaista kuin nykynorsuilla. T\xc3\xa4t\xc3\xa4 tukevat fossiilirykelm\xc3\xa4t, kuten Dent Site Coloradossa ja Teksasin Waco Mammoth National Monument, joista t\xc3\xa4ysin naarasmammuteista ja nuorista mammuteista koostuvia ryhmi\xc3\xa4 on l\xc3\xb6ydetty, mik\xc3\xa4 vihjaa naaraiden johtamiin perheryhmiin.\n_START_SECTION_\nLuonnossa esiintyneet ansat\n_START_PARAGRAPH_\nMonia mammutteja ker\xc3\xa4\xc3\xa4ntyi my\xc3\xb6s luonnossa esiintyviin ansoihin, kuten doliineihin ja asfalttij\xc3\xa4rviin. Etel\xc3\xa4-Dakotassa sijaitseva Hot Springs Mammoth Site on 26 000 vuotta vanha, noin 40 metri\xc3\xa4 pitk\xc3\xa4 doliini, joka toimi 300\xe2\x80\x93700 vuoden ajan ennen t\xc3\xa4yttymist\xc3\xa4\xc3\xa4n sedimentill\xc3\xa4. Kyseinen paikka on Wacon l\xc3\xb6yt\xc3\xb6paikan vastakohta; kaikki yht\xc3\xa4 lukuun ottamatta ainakin 55 luurangosta \xe2\x80\x93 lis\xc3\xa4\xc3\xa4 luurankoja kaivetaan esiin joka vuosi \xe2\x80\x93 ovat uroksia ja ker\xc3\xa4\xc3\xa4ntyneet ajan saatossa pikemminkin kuin yksitt\xc3\xa4isell\xc3\xa4 kerralla. Urosmammuttien oletetaan nykyurosnorsujen tapaan el\xc3\xa4neen p\xc3\xa4\xc3\xa4asiallisesti yksin, olleen seikkailunhaluisempia (erityisesti nuoret urokset) ja todenn\xc3\xa4k\xc3\xb6isemmin kohdanneen vaarallisia tilanteita kuin naaraiden. Mammutteja ovat saattaneet houkutella kuoppaan l\xc3\xa4mmin vesi ja reunojen liepeill\xc3\xa4 ollut kasvillisuus, ja el\xc3\xa4imet ovat liukastuneet kuoppaan hukkuen tai n\xc3\xa4\xc3\xa4ntyen n\xc3\xa4lk\xc3\xa4\xc3\xa4n. Kasvurenkaiden isotooppitutkimukset ovat osoittaneet, ett\xc3\xa4 useimmat mammutit kuolivat kev\xc3\xa4\xc3\xa4n ja kes\xc3\xa4n aikaan, mik\xc3\xa4 on saattanut korreloida kuopan l\xc3\xa4hell\xc3\xa4 olleen kasvillisuuden kanssa. Er\xc3\xa4s yksil\xc3\xb6 lempinimelt\xc3\xa4\xc3\xa4n "Murray" makaa kyljell\xc3\xa4\xc3\xa4n ja luultavasti kuoli t\xc3\xa4ss\xc3\xa4 asennossa yritt\xc3\xa4ess\xc3\xa4\xc3\xa4n p\xc3\xa4\xc3\xa4st\xc3\xa4 vapaaksi_NEWLINE_Kaivaukset 1900-luvun alkupuolelta saakka Los Angelesin La Brean tervahaudoissa ovat tuottaneet 100 tonnia fossileja, joihin kuuluu 600 kasvi- ja el\xc3\xa4inlajia mukaan lukien useita kolumbianmammutteja. Jumiin j\xc3\xa4\xc3\xa4neet el\xc3\xa4imet kuolivat n\xc3\xa4lk\xc3\xa4\xc3\xa4n tai uupumukseen, ja niiden ruumiit houkuttelivat paikalle petoja, jotka joskus itse joutuivat jumiin. La Brean tervahautojen fossiilien lukum\xc3\xa4\xc3\xa4r\xc3\xa4ss\xc3\xa4 vallitsevina ovat petoel\xc3\xa4inten, kuten suurten koira- ja kissael\xc3\xa4inten, j\xc3\xa4\xc3\xa4nteet. Eri el\xc3\xa4inten fossiileja l\xc3\xb6ydet\xc3\xa4\xc3\xa4n toisistaan kiinni, kun niit\xc3\xa4 kaivetaan asfalttij\xc3\xa4rvist\xc3\xa4. Asfalttij\xc3\xa4rvet eiv\xc3\xa4t s\xc3\xa4ilyt\xc3\xa4 pehmytkudosta ehj\xc3\xa4n\xc3\xa4, ja er\xc3\xa4s tutkimus vuonna 2014 p\xc3\xa4\xc3\xa4tyi tulokseen, ett\xc3\xa4 asfaltti saattaa hajottaa siihen ansaan j\xc3\xa4\xc3\xa4neiden el\xc3\xa4inten DNA:n, kun yritys DNA:n erist\xc3\xa4miseksi kolumbianmammutista tehtiin.\n_START_SECTION_\nRuoka\n_START_PARAGRAPH_\nAikuinen kolumbianmammutti olisi vuorokaudessa tarvinnut yli 180 kilogrammaa ruokaa ja on saattanut hankkia ravintoa 20 tuntia vuorokaudessa. Mammutit pureskelivat ruokansa k\xc3\xa4ytt\xc3\xa4m\xc3\xa4ll\xc3\xa4 voimakkaita leukalihaksiaan liikuttaakseen alaleukaluuta eteenp\xc3\xa4in ja l\xc3\xa4hemm\xc3\xa4ksi suuta, ja t\xc3\xa4m\xc3\xa4n j\xc3\xa4lkeen taaksep\xc3\xa4in avaten suuta. K\xc3\xa4rs\xc3\xa4n avulla pystyi kiskomaan isoja ruohotuppoja, poimimaan kukkia ja niiden nuppuja sek\xc3\xa4 repim\xc3\xa4\xc3\xa4n lehti\xc3\xa4 ja oksia puista ja pensaista, ja sy\xc3\xb6ksyhampaita k\xc3\xa4ytettiin kasvien kaivamiseen ja kaarnan repimiseen puista._NEWLINE_Kolumbianmammutin mahansis\xc3\xa4lt\xc3\xb6l\xc3\xb6yd\xc3\xb6t ovat harvinaista, koska kolumbianmammutin raatoja ei yht\xc3\xa4\xc3\xa4n ole l\xc3\xb6ydetty, mutta kasvinosia l\xc3\xb6ydettiin "Huntingtonin mammutin" lantion ja kylkiluiden v\xc3\xa4list\xc3\xa4 kaivausten yhteydess\xc3\xa4 Utahissa. Mikroskooppitutkimukset osoittivat n\xc3\xa4iden pureskeltujen j\xc3\xa4\xc3\xa4nteiden sis\xc3\xa4lt\xc3\xa4v\xc3\xa4n sarakasveja, pihtojen oksia ja neulasia, hein\xc3\xa4kasveja, tammea ja vaahteraa. Suuri m\xc3\xa4\xc3\xa4r\xc3\xa4 mammutin lantaa on l\xc3\xb6ydetty Utahista kahdesta luolasta. Bechanin luolan (bechan on navajon kielt\xc3\xa4 ja tarkoittaa "isoja j\xc3\xa4t\xc3\xb6ksi\xc3\xa4") kuivat olosuhteet ja tasainen l\xc3\xa4mp\xc3\xb6tila ovat pit\xc3\xa4neet s\xc3\xa4ilyneen\xc3\xa4 16 000\xe2\x80\x9313 500 vuotta vanhan norsuel\xc3\xa4imen lannan, joka on hyvin todenn\xc3\xa4k\xc3\xb6isesti kolumbianmammutista per\xc3\xa4isin._NEWLINE_Kasvien kuten v\xc3\xa4rimulperin, kentuckyn papupuun ja kolmiokan suurten hedelmien on esitetty kehittyneen samaan aikaan nykyisin sukupuuttoon kuolleen Amerikan megafaunan (esimerkiksi mammuttien ja muiden norsujen) kanssa, sill\xc3\xa4 nykyisin el\xc3\xa4vi\xc3\xa4 endeemisi\xc3\xa4, n\xc3\xa4it\xc3\xa4 hedelmi\xc3\xa4 sy\xc3\xb6m\xc3\xa4\xc3\xa4n ja niiden siemeni\xc3\xa4 levitt\xc3\xa4m\xc3\xa4\xc3\xa4n pystyvi\xc3\xa4 kasvinsy\xc3\xb6ji\xc3\xa4 ei ole. Alueelle tuodut karjael\xc3\xa4imet ja hevoset ovat ottaneet sittemmin itselleen t\xc3\xa4m\xc3\xa4n ekologisen roolin.\n_START_SECTION_\nElinik\xc3\xa4\n_START_PARAGRAPH_\nKolumbianmammutin elini\xc3\xa4n ajatellaan olleen noin 80 vuotta. Nis\xc3\xa4kk\xc3\xa4iden elinik\xc3\xa4 on yhteydess\xc3\xa4 kokoon; kolumbianmammutit ovat suurempia kuin nyky\xc3\xa4\xc3\xa4n el\xc3\xa4v\xc3\xa4t elefantit, joiden elinik\xc3\xa4 on noin 60 vuotta. Mammutin ik\xc3\xa4 voidaan karkeasti p\xc3\xa4\xc3\xa4tell\xc3\xa4 laskemalla sen sy\xc3\xb6ksyhampaiden kasvurenkaat poikkileikatusta sy\xc3\xb6ksyhampaasta. Renkaiden laskemista ei voi kuitenkaan soveltaa mammutin varhaisten vuosien kohdalla; kasvu ensimm\xc3\xa4isin\xc3\xa4 vuosina n\xc3\xa4kyy sy\xc3\xb6ksyhampaiden k\xc3\xa4rjiss\xc3\xa4, jotka yleens\xc3\xa4 kuluvat pois._NEWLINE_Mammuttien kasvu jatkui aikuisi\xc3\xa4ll\xc3\xa4, kuten muilla norsuilla. Urokset kasvoivat 40-vuotiaaksi asti, ja naaraat 25-vuotiaaksi asti. Mammuteilla on saattanut olla 21\xe2\x80\x9322 kuukauden kantoaika niin kuin nykynorsuilla. Kolumbianmammuteilla oli poskihampaiden osalta kuusi hammaskertaa elinaikana._NEWLINE_Melkein kaikki \xe2\x80\x9dHuntingtonin mammutin\xe2\x80\x9d selk\xc3\xa4nikamat olivat artriitin vuoksi v\xc3\xa4\xc3\xa4ntyneit\xc3\xa4, ja el\xc3\xa4imen lannenikamista nelj\xc3\xa4 oli yhteensulautuneita; joissakin luissa on merkkej\xc3\xa4 bakteeri-infektiosta, kuten osteomyeliitist\xc3\xa4. Luiden kunto vihjaa, ett\xc3\xa4 el\xc3\xa4in kuoli vanhuuteen ja aliravitsemukseen.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKolumbianmammutit asuttivat Pohjois-Amerikan etel\xc3\xa4ist\xc3\xa4 puoliskoa ylt\xc3\xa4en aina Yhdysvaltain pohjoisosista Meksikon kautta niinkin etel\xc3\xa4\xc3\xa4n kuin Costa Ricaan. Er\xc3\xa4\xc3\xa4st\xc3\xa4 Costa Ricalaisesta n\xc3\xa4ytteest\xc3\xa4, poskihampaasta, ilmoitettiin vuonna 1963 mutta se on sittemmin h\xc3\xa4vinnyt. N\xc3\xa4ill\xc3\xa4 alueilla ymp\xc3\xa4rist\xc3\xb6ll\xc3\xa4 on saattanut olla vaihtelevampia elinalueita kuin noilla, joita villamammutit asuttivat pohjoisessa. Joitakin alueita peittiv\xc3\xa4t hein\xc3\xa4t, ruohovartiset kasvit, puut ja pensaat; alueiden rakenne vaihteli seudulta toiselle ja siihen kuului elinymp\xc3\xa4rist\xc3\xb6j\xc3\xa4 kuten ruohostomaita, savanneja ja mets\xc3\xa4aroja. My\xc3\xb6s mets\xc3\xa4alueita oli; vaikka mammutit eiv\xc3\xa4t olisi pit\xc3\xa4neet metsi\xc3\xa4 parempina, mets\xc3\xa4aukeat pystyiv\xc3\xa4t tarjoamaan niille heini\xc3\xa4 ja ruohovartisia kasveja._NEWLINE_Kolumbianmammutti jakoi elinymp\xc3\xa4rist\xc3\xb6ns\xc3\xa4 muiden nyt jo sukupuuttoon kuolleiden pleistoseenin nis\xc3\xa4kk\xc3\xa4iden (kuten Glyptodonin, Smilodonin, maalaiskiaisten, Camelopsin ja mastodonttien), hevosten ja biisonien kanssa. Se ei el\xc3\xa4nyt arktisessa Kanadassa, jota asuttivat villamammutit. Villa- ja kolumbianmammutin fossiileja on l\xc3\xb6ydetty samasta paikasta joiltakin Pohjois Amerikan alueilta, joissa niiden elinalueet osuivat yhteen, mukaan lukien Hot Spings Sitesta. Ei tiedet\xc3\xa4, olivatko kummatkin lajit sympatrisia ja eliv\xc3\xa4tk\xc3\xb6 ne siell\xc3\xa4 samanaikaisesti vai saapuivatko villamammutit etel\xc3\xa4isille alueille kun kolumbianmammuttipopulaatiot olivat poissa. Kolumbianmammutit olivat olemassa samaan aikaan muiden sukupuuttoon kuolleiden Stegomastodon mirificus ja Cuvieronius tropicus-norsuel\xc3\xa4inten kanssa paikoissa, jotka sijaitsivat Teksasissa ja New Mexicossa varhaisella Irvingtonin kaudella\n_START_SECTION_\nKolumbianmammutit ja ihmiset\n_START_PARAGRAPH_\nIhmiset saapuivat Amerikan mantereelle Beringinsalmen kautta, ja todisteet osoittavat ihmisten olleen tekemisiss\xc3\xa4 kolumbianmammuttien kanssa. Kolumbianmammutista tehtyj\xc3\xa4 ty\xc3\xb6kaluja on l\xc3\xb6ydetty useista Pohjois-Amerikassa sijaitsevita paikoista. Meksikon Tocuilan alueella 13 000 vuotta sitten kolumbianmammutin luita hankittiin kivity\xc3\xb6kalujen tekoon._NEWLINE_Varhaisimmillaan todisteet osoittavat mammuttien mets\xc3\xa4styksen Amerikan mantereella ulottuvan 18 000\xe2\x80\x9320 000 vuoden p\xc3\xa4\xc3\xa4h\xc3\xa4n. Clovis-kulttuuria edustavat paleointiaanit, jotka ilmaantuivat noin 7\xc2\xa0000 vuotta my\xc3\xb6hemmin, ovat saattaneet olla ensimm\xc3\xa4isi\xc3\xa4 ihmisi\xc3\xa4, jotka mets\xc3\xa4stiv\xc3\xa4t mammutteja suurin m\xc3\xa4\xc3\xa4rin. N\xc3\xa4iden ihmisten ajatellaan mets\xc3\xa4st\xc3\xa4neen kolumbianmammutteja Clovis-k\xc3\xa4rjill\xc3\xa4 varustetuilla keih\xc3\xa4ill\xc3\xa4, joita heitettiin tai joilla ly\xc3\xb6tiin._NEWLINE_Muut paikat osoittavat ep\xc3\xa4suorempia todisteita mammutien mets\xc3\xa4styksest\xc3\xa4, kuten pinotut luut, joissa on j\xc3\xa4lki\xc3\xa4 lahtauksesta. Jotkin n\xc3\xa4ist\xc3\xa4 paikoista eiv\xc3\xa4t ole Clovisin k\xc3\xa4rkien kanssa l\xc3\xa4heisesti yhteydess\xc3\xa4. Lehner Mammoth-Kill Site ja Dent Site, joista useita lahtauksen j\xc3\xa4lki\xc3\xa4 kantavia nuoria ja aikuisia mammutteja on l\xc3\xb6ydetty Clovis\xe2\x80\x93k\xc3\xa4rkien yhteydest\xc3\xa4, tulkittiin yhteen aikaan Clovis-kulttuurin mets\xc3\xa4st\xc3\xa4jien tappamiksi, kokonaisiksi laumoiksi. Isotooppitutkimukset ovat kuitenkin osoittaneet ett\xc3\xa4, mammuttien kasautumat edustavat eri kuolleita yksil\xc3\xb6it\xc3\xa4 eri vuodenaikoina, eiv\xc3\xa4tk\xc3\xa4 siksi kerralla tapettuja laumoja._NEWLINE_Coloradon laakion kalliomaalaukset kuvaavat joko kolumbianmammutteja tai mastodontteja. Floridan Vero Beachista l\xc3\xb6ytyneeseen 13 000 vuotta vanhaan luunpalaseen, joka on varhaisin esimerkki taiteesta Amerikassa, on kaiverrettu joko mammutti tai mastodontti. Utahin San Juan -joen 11 000\xe2\x80\x9313 000 vuotta vanhojen kalliomaalausten ajatellaan sis\xc3\xa4lt\xc3\xa4v\xc3\xa4n piirroksen kahdesta kolumbianmammutista; mammuttien kupolimaiset p\xc3\xa4\xc3\xa4t erottavat ne mastodonteista. Piirroksissa n\xc3\xa4kyy my\xc3\xb6s k\xc3\xa4rsill\xc3\xa4 kaksi "sormea". Kyseinen piirre on tuttu eurooppalaisista mammutteja kuvaavista piirroksista. Sy\xc3\xb6ksyhampaat ovat lyhyit\xc3\xa4, mik\xc3\xa4 voi merkit\xc3\xa4 sit\xc3\xa4, ett\xc3\xa4 niiden on tarkoitus kuvata naaraita.\n_START_SECTION_\nSukupuutto\n_START_PARAGRAPH_\nSek\xc3\xa4 kolumbianmammutit ett\xc3\xa4 villamammutit h\xc3\xa4visiv\xc3\xa4t my\xc3\xb6h\xc3\xa4isen pleistoseenikauden ja varhaisen holoseenikauden aikana yhdess\xc3\xa4 enimm\xc3\xa4n pleistoseeniaikakauden megafaunan kanssa. Viimeisimm\xc3\xa4t kolumbianmammutin j\xc3\xa4\xc3\xa4nteet on ajoitettu olevan per\xc3\xa4isin noin 11 500 vuoden takaa. T\xc3\xa4m\xc3\xa4 sukupuutto oli osa pleistoseenin lopun joukkotuhoa, joka alkoi 40 000 vuotta sitten ja saavutti huippunsa 14 000\xe2\x80\x9311 500 vuotta sitten. Tutkijat eiv\xc3\xa4t tied\xc3\xa4 tapahtuivatko n\xc3\xa4m\xc3\xa4 sukupuutot nopeasti vai pidemm\xc3\xa4n ajan kuluessa. T\xc3\xa4n\xc3\xa4 ajanjaksona Pohjois-Amerikasta h\xc3\xa4visi 40 nis\xc3\xa4k\xc3\xa4slajia, joista melkein kaikki painoivat yli 40 kg; mammuttien sukupuuttoa ei voida selitt\xc3\xa4\xc3\xa4 eristyksiss\xc3\xa4 muista tekij\xc3\xb6ist\xc3\xa4 ja tapahtumista._NEWLINE_Tutkijat ovat jakautuneita sen suhteen ajoivatko ilmastonmuutos, mets\xc3\xa4stys vai kummankin yhdistelm\xc3\xa4 kolumbianmammutit sukupuuttoon. Ilmastonmuutoshypoteesin mukaan l\xc3\xa4mpim\xc3\xa4mpi s\xc3\xa4\xc3\xa4 johti kolumbianmammuteille sopivan elinymp\xc3\xa4rist\xc3\xb6n h\xc3\xa4vi\xc3\xa4miseen. Liikatappohypoteesi taas katsoo mammuttien sukupuuton syyksi ihmisten suorittaman mets\xc3\xa4styksen. T\xc3\xa4m\xc3\xa4n ajatuksen esitti ensi kertaa Paul S. Martin vuonna 1967; viimeaikaisempien tutkimusten johtop\xc3\xa4\xc3\xa4t\xc3\xb6kset t\xc3\xa4st\xc3\xa4 aiheesta ovat vaihdelleet. Er\xc3\xa4s vuonna 2002 julkaistu tutkimus tuli lopputulokseen, ett\xc3\xa4 arkeologiset l\xc3\xb6yd\xc3\xb6t ja todisteet eiv\xc3\xa4t tukeneet liikatappohypoteesia, ottaen huomioon, ett\xc3\xa4 vain 14 Clovis-paikkaa (joista 12:sta oli mammutin j\xc3\xa4\xc3\xa4nteit\xc3\xa4 ja kahdessa mastodontin j\xc3\xa4\xc3\xa4nteit\xc3\xa4) kaikista tutkituista 76 paikasta antoi vahvoja todisteita mets\xc3\xa4styksest\xc3\xa4. P\xc3\xa4invastoin er\xc3\xa4\xc3\xa4n vuden 2007 tutkimuksen mukaan Clovis-todisteet ja merkit osoittivat korkeinta esihistoriallista, norsuel\xc3\xa4inten hy\xc3\xb6dynt\xc3\xa4mistiheytt\xc3\xa4 ravinnoksi maailmassa ja tukivat liikatappohypoteesia. Mik\xc3\xa4 tahansa sukupuuton varsinainen syy onkaan, suuret nis\xc3\xa4kk\xc3\xa4\xc3\xa4t ovat yleens\xc3\xa4 ottaen haavoittuvaisempia kuin pienemm\xc3\xa4t niiden pienemm\xc3\xa4n populaatiokoon ja matalamman lis\xc3\xa4\xc3\xa4ntymisnopeuden takia'